Guro Reiten pøser inn mål: – LSK vil kjempe om gullet også i 2017
– Hun har virkelig blomstret, sier LSK-trener Hege Riise til VG. De siste års store lag i norsk kvinnefotball mistet mange av sine beste spillere foran sesongen, men de hentet Guro Reiten fra Trondheims-Ørn. Og Reiten har levert i kamp etter kamp, også mot gamlelaget i lørdagens kamp. Der scoret hun de to første målene da Lillestrøm vant 3-0. Ryoko Takara var kvinnen bak det tredje målet. Det betyr at Guro Reiten har ti mål til nå, og Lillestrøm står med 16 poeng på seks seriekamper. Les også: Frykter storklubbenes satsing på kvinnefotball Reiten ruver slett ikke fysisk med sine rundt 160 centimeter, men fotballkunnskapene er enorme. Opprinnelig kommer hun fra Sunndalsøra, men kom først til Kattem og så Trondheims-Ørn, før ferden i vinter gikk sørover til Romerike. – Jeg visste jo at hun var en god spiller, men hun har virkelig blomstret, sier LSK-sjef Hege Riise. – Hun har et klokt fotballhode, en veldig god venstrefot og en god høyrefot. Hun har også bra driv med ballen, samtidig som hun har bra oversikt over hva som skjer rundt seg, fortsetter Riise fornøyd. Sett denne? Ber NFF øke tilskuddet til kvinnene med 200 prosent – Vi spilte en veldig god 1.omgang og styrte alt. I 2.omgang ble det mer rotete, da Trondheims-Ørn måtte ha mål. Men vi hadde bra kontroll. Når VG spør om LSK Kvinner kan kjempe om gullet også i 2017, svarer Riise enkelt og greit: – Ja, det kan vi! Stabæk gikk til topps på tabellen med 1-0 over Sandviken. Bærumslaget har imidlertid én kamp mer spilt enn både Lillestrøm og Avaldsnes. Det var rett før pause at Stabæk fikk sitt seiersmål mot Sandviken. Victoria Ludvigsen nikket i mål. Det var samtidig Stabæks mål nummer 500 i den øverste ligaen. Resultater: Klepp – Vålerenga 2-0 (1-0) Mål: 1-0 Hege Hansen (27), 2-0 Tameka Butt (86). 257 tilskuere. LSK Kvinner – Trondheims-Ørn 3-0 (2-0) Mål: 1-0 Guro Reiten (12), 2-0 Reiten (35), 3-0 Ryoko Takara (88). Stabæk – Sandviken 1-0 (1-0) Mål: 1-0 Victoria Ludvigsen (45). 166 tilskuere. Spilles søndag: Grand Bodø – Røa. Spilles mandag: Medkila – Avaldsnes.
(LSK Kvinner-Trondheims-Ørn 3-0) Med nykomlingen Guro Reiten (22) har Lillestrøm tydeligvis planer om å være med å kjempe om gullet også i 2017.